༈ར༽བླ་མ་མགོན་པོ་རྒྱ་མཚོ་ལ་གདམས་པ། ༈གང་ཞིག་སྙིང་པོའི་དོན་ལ་མངོན་ཕྱོགས་ཤིང་། ། ཡང་དག་སྒྲུབ་པའི་ལམ་བརྩོན་བརྟུལ་ཞུགས་བཟང་། ། སྐལ་ལྡན་སྐྱེས་བུ་ནཱ་ཐ་སཱ་ག་རས། ། སྙན་ཚིག་བསྟོད་འཕྲེང་སྐྱེས་བཟང་རྟེན་བཅས་ཏེ། ། འཇིག་རྟེན་ཚེ་འདི་བློ་ཡིས་བཏང་ཚུལ་དང་། ། མཚན་ལྡན་བླ་མ་ཇི་ལྟར་བསྟེན་པ་དང་། ། དེས་གསུངས་གདམས་པའི་བཅུད་ཀྱི་བླངས་ཐབས་དང་། ། སྡོམ་གསུམ་ཉམས་ལེན་ཇི་ལྟར་བྱ་ཚུལ་དང་། ། དབེན་གནས་རི་ཁྲོད་བས་མཐའ་བསྟེན་ཚུལ་དང་། ། དངོས་པོ་གཤིས་ཀྱི་འདུག་ཚུལ་ཇི་ལྟ་བུ། ། དེ་ཉིད་ཉམས་ལེན་བྱ་བའི་ཚུལ་ལུགས་གང་། ། བར་དོའི་གནས་སྐབས་ངོས་འཛིན་བྱ་ལུགས་དང་། ། ཆོས་རྣམས་ཀུན་གྱི་ནང་ནས་གང་ཟབ་ཁྱད། ། སངས་རྒྱས་བ་ལ་ལམ་གྱི་མྱུར་བུལ་གང་། ། དེ་ལྟར་དོན་བཅུའི་མདོར་དྲིལ་མདོ་དོན་ཞིག། སྨྲ་བར་བསྐུལ་ཚེ་རང་བློའི་སྤྱོད་ཡུལ་ལྟར། ། འབྲི་བར་བྱ་ཡིས་རིགས་ན་བསྟེན་པར་འཚལ། ། རྙེད་དཀའ་འཇིག་སླའི་མི་ལུས་འདི་ལོན་ཚེ། ། སླུ་འབྲིད་ཟང་ཟིང་འཇིག་རྟེན་འཁྲི་བ་ཀུན། ། གཏན་མ་སྤོངས་ན་ལམ་གྱི་རྩ་བ་འཕྱུག། དེ་བས་འཇིག་རྟེན་ཚེ་འདིའི་ཞེན་པ་བཅད། ། ཤེས་རབ་སྙིང་རྗེ་ལྡན་ཞིང་ཚེ་འདི་ལ། ། ལྟོས་མེད་གསུམ་ལྡན་བླ་མ་ཁོང་སྙིང་ལྟར། ། གཅེས་པར་མ་གཟུང་སྲོག་མེད་ལུས་འདྲ་བ། ། སྒོ་གསུམ་གུས་པས་དམ་ཚིག་རྩ་བ་བརྟན། ། དེས་གསུངས་བཀའ་ལུང་མདོ་རྒྱུད་མན་ངག་གནད། ། རྒྱར་ཉན་དོན་བསམས་འདྲེས་ཕྱེ་འཁྲུག་བསྲེས་གཅེས། ། སོ་སོར་ཕྱེ་ན་ཆུ་སྣོད་མང་རྟོག་འདྲ། ། དོན་དུ་འཁོར་བའི་གདུང་སེལ་བདུད་རྩིར་གཟུང་། ། སྡོམ་གསུམ་བསྟན་རྩ་ཡིན་ཏེ་སོ་ཐར་ལུས། ། གསང་སྔགས་ཉམས་ལེན་བྱང་སེམས་སེམས་བསྐྱེད་མཆོག། ཡ་བྲལ་བཟའ་བཏུང་གོས་ཀྱི་དཔེ་འདྲ་བས། ། གང་རུང་མེད་ཀྱང་མེད་དུ་མི་རུང་བསྟན། ། ཐ་མ་འདུ་འཛི་འཇིག་རྟེན་གཡེང་བའི་གནས། ། དང་པོའི་ལས་ཅན་ཏིང་འཛིན་འཕྲོག་པའི་བདུད། ། དཔེར་ན་ཚོང་འདུས་ལྟད་མོར་ཡེངས་དང་མཚུངས། ། དེ་བས་དབེན་གནས་རི་ཁྲོད་བས་མཐར་གནས། ། དངོས་པོ་གཤིས་ཀྱི་འདུག་ཚུལ་ངོ་བོས་སྟོང་། ། རང་བཞིན་གསལ་བ་སྐྱེ་འགག་འཆར་ནུབ་བྲལ། ། དཔེ་ནི་ནམ་མཁའ་ཀུན་གྱི་གོ་འབྱེད་འདྲ། ། སྣང་སྟོང་ཟུང་འཇུག་ལྟ་བའི་གདེང་ཆེན་གཟུང་། ། དེ་ཉིད་ངང་ལས་མ་བཅོས་དྲན་པའི་གཤིས། ། བཅིང་དང་གྲོལ་བའི་མཐའ་གཉིས་རབ་སྤངས་ཀྱང་། ། དཔེ་ནི་རྔ་མོང་ཐག་པས་བཅིངས་གྲོལ་འདྲ། ། རང་བབས་གཏད་མེད་ལྷུག་པའི་བཞག་ཐབས་གཅེས། ། དེ་ལྟར་ཉམས་བླངས་འོད་གསལ་ཆོས་སྐུ་འཆར། ། སྐྱེ་འདིར་རབ་གྲོལ་དབང་འབྲིང་ཐ་མ་དོར། ། འོད་གསལ་མ་བུ་ཟུང་འཇུག་ཆུ་འདྲེས་ལྟར། ། དེ་ཉིད་ངང་ལ་རྒྱུན་གནས་ཆོས་སྐུ་ཐོབ། ། ཆོས་རྣམས་ཀུན་གྱི་ནང་ནས་གཞན་ཕན་མཆོག། འབད་པའི་གོ་ཆ་བརྩོན་པའི་ཤུགས་ལྡན་པ། ། ཆུ་བོའི་རྒྱུན་ལྟར་བར་མེད་རབ་སྟོན་པའི། ། བྱང་ཆུབ་སེམས་མཆོག་ཟབ་པའི་སྙིང་པོ་ཟུང་། ། བསྐལ་མང་རྙེད་དཀའི་རྒྱལ་བའི་གསུང་རབ་ལ། ། སྐབས་སུ་གང་བབ་ཟབ་ཅིང་ཁྱད་པར་འཕགས། ། འདུ་བའི་ནད་ལ་སྨན་གྱིས་འཚོ་བ་འདྲ། ། འོན་ཀྱང་བརྩོན་ལྡན་གསང་སྔགས་ལམ་མྱུར་འཕགས། ། དེ་ལྟར་དཔེ་དོན་གནད་འདྲིལ་ཤོ་ལོ་ཀ། ཕྱོགས་ཀྱི་གྲགས་ལྡན་དག་ཏུ་དྲིལ་བ་འདི། ། རྒྱལ་བའི་བསྟན་ཞུགས་སྒྲུབ་པའི་རིང་ལུགས་པ། ། གཉིས་མེད་ཡེ་ཤེས་རྟོགས་པའི་རྣལ་འབྱོར་མཆོག། གང་དེའི་ཡིད་ཀྱི་རེ་བ་སྐོང་བའི་ཕྱིར། ། རིས་མེད་ཀུན་ཏུ་རྒྱུ་བའི་སྤྱོད་པ་ཅན། ། འབྲི་གུང་བྱ་བྲལ་སྣ་ཚོགས་རང་གྲོལ་ངས། ། ཆོས་སྒྲ་ཡངས་པ་ཅན་གྲྭ་ཆེན་པོའི་ཞོལ་དུ་བྲིས་པ་དགེ། འགྲོ་ཀུན་རྣམ་མཁྱེན་སངས་རྒྱས་ཐོབ་ཕྱིར་བསྔོ།